»Taum Bispill man«, seggt Rahfaut, »will man seggen,
Wenn ick 'ne wohr Geschicht bericht,
Dor ward sick männigein dorwedder leggen
Un segg'n, dat is 'ne Jagdgeschicht;
Un de Geschieht is würklich wohr. –
Ick hadd mal vor en halw Stig' Johr
En Häunerhund, was Pluto nennt.
Na, Vadder Voß, du hest em kennt,
'ne staatsche Fahn, en beten bunt,
Doch schadt em nich, was en kaptalen Hund,
Stammt noch von Dahlitz sine Raß.
Mit den hadd'ck mal en netten Spaß:
De Hund was hellsch up't Apportier'n,
Un ick un Dahlitz seten mal tausamen,
Dunn müßt taufällig grad de Stubendirn
Taum Füermaken rinne kamen;
Sei hadd 'ne Schüpp vull gläugnig Kahlen,
Un de oll Schüpp was woll tau vull,
Genaug, wat Tügs, dat föll hendalen.
Na, min oll Vadder Dahlitz schull
Un seggt: ›Bring' fix 'ne Tang herin!‹
›Ih, ne‹, segg ick, ›lat sin, lat sin!
Min Pluto kann s' jo ranne halen.‹
Un: ›Pluto! Hir! Da! Faß! Apport!‹
De Hund ok glik d'rup in, un – kort,
Hei apportiert uns all de Kahlen.«